รอดูพี่เซิ้งท่าริดจ์กันได้เลย! จอร์แดน เฮนเดอร์สัน กลายเป็นแข้ง ลิเวอร์พูล รายแรกที่จะมีรูปโชว์หราบนหน้าปกเกม FIFA 16 หลังแฟนๆ ทั่วโลกพร้อมใจเทคะแนนให้ชนะเพื่อนร่วมลีกอีก 3 ราย
จอร์แดน เฮนเดอร์สัน มิดฟิลด์จอมขยัน ลิเวอร์พูล สโมสรดังในศึกพรีเมียร์ลีก อังกฤษ ได้รับคะแนนโหวตจากแฟนๆ ทั่วโลกท่วมท้น ได้ขึ้นปก FIFA 16 เกมลูกหนังสุดฮิตเวอร์ชั่นล่าสุด เคียงข้าง ลิโอเนล เมสซี่ แข้งซูเปอร์สตาร์ชาวอาร์เจนตินา ที่เตรียมวางจำหน่ายในแดนผู้ดีเดือนกันยายนนี้
กองกลางทีมชาติอังกฤษ ที่เพิ่งได้รับแต่งตั้งเป็นกัปตันทีม "หงส์แดง" คนใหม่ ได้รับคะแนนจากแฟนๆ 9 ล้านคนทั่วโลก โดยชนะ 3 นักเตะดังร่วม พรีเมียร์ลีก ทั้ง เซร์คิโอ อเกวโร่ จาก แมนเชสเตอร์ ซิตี้, แฮร์รี่ เคน จาก ท็อตแน่ม ฮ็อทสเปอร์ และ ติโบต์ กูร์กตัวส์ จาก เชลซี ส่งผลให้เจ้าตัวกลายเป็นนักเตะ ลิเวอร์พูล คนแรกที่จะได้ขึ้นปกเกมนี้
ก่อนหน้านี้แฟนเกม FIFA 16 บางส่วน เพิ่งออกมาประท้วงว่าจะเลิกเล่นเกมทันที หาก เฮนเดอร์สัน ชนะผลโหวตและได้ขึ้นหน้าปก ขณะที่แข้งวัย 25 ปีเคยรับปากว่า จะเต้นท่าของ แดเนียล สเตอร์ริดจ์ กองหน้าเพื่อนร่วมทีม ให้รับชม หากชนะผลโหวตและได้ขึ้นหน้าปกในบั้นปลาย
Credit: siamsport.com